text: Saxo Bank betalte 211.000 kr. tilbage til Morten Pommer 
  02 november 2015 kl. 18.52
  Efter fem års ventetid fik garanter i den tidligere Brørup Sparekasse i dag deres penge tilbage. Morten Pommer fik 211.000 kr. 
  5000 borgere og virksomheder fik i dag lidt ekstra penge på lommen efter fem års ventetid – i alt 280 millioner kroner. De 5000 garanter fik nemlig deres garantindskud tilbage.
  Saxo Bank overtog i 2010 den nødlidende Brørup Sparekasse, og løftet til garanterne var, at de nok skulle få deres indskud tilbage - men ikke lige med det samme. Saxo Bank ville gerne have garantkapitalen til at stå i fem år, så de kunne bruge pengene til at bringe banken på fode igen – og i dag fik garanterne så pengene tilbage.
  Morten Pommer er en af garanterne, og han har i dag fået 211.000 kroner igen – hele indskuddet og renter.
  - Det er jo fint nok, for det har vi ventet på i fem år, men vi havde jo så også regnet med, at vi fik pengene udbetalt, siger Morten Pommer til TV SYD.
  Morten Pommer har tænkt sig at gemme pengene som en sikkerhed til, når han bliver ældre.
  
  